Flemming Bonne (SF), 2009-03-12:
Nu tror jeg nok, vi skal passe på ikke at gøre den her debat til et spørgsmål om ytringsfrihed alene.
Ytringsfriheden er selvfølgelig vigtig i næsten alle sammenhænge, men vi står altså her med et forslag fra Socialdemokraterne, som jo omhandler noget så væsentligt som en valghandling.
Vi gør jo på mange måder alt for at skabe en fair og ordentlig valghandling helt frem til valgets afslutning, og vi sikrer på alle mulige måder, at der ikke kan øves valgtryk osv.
Og jeg tror, at forslaget fra Socialdemokraterne skal ses i det lys.
Forslagsstillerne ønsker med det fremsatte beslutningsforslag at sikre, at der på valgdagen i forbindelse med bl.a. folketingsvalg ikke offentliggøres resultater af meningsmålinger og exit polls, før efter at valgstederne er lukket.
Det synes jeg er et helt rimeligt krav at stille.
Og at udvikle en model for varedeklarationsregler for brugen af meningsmålinger, så der klart og tydeligt redegøres for den statistiske usikkerhed, der er forbundet med de enkelte målinger, er vel også et rimeligt krav at stille i dagens Danmark.
Forslagsstillerne lægger vægt på, at der er sket en kraftig stigning i antallet af meningsmålinger og exit polls.
Der henvises i bemærkningerne til, at der i forbindelse med folketingsvalget i 1998 - i gåseøjne - kun blev gennemført 18 meningsmålinger, og at dette tal var eksploderet til 61 målinger ved det seneste valg i 2005, altså en markant stigning.
Man kan gøre sig sine overvejelser om, hvad denne stigning er udtryk for.
Der er vel ingen tvivl om, som det også blev påpeget af flere ordførere, at det moderne nyhedsbillede og mediernes konkurrenceforhold styrer den udvikling.
Og hvad så? kan man spørge.
Behøver det at være et problem?
Sandheden er vel for os alle her, at det ved vi ikke.
Vi ved ikke helt eksakt, om det er et stort problem.
Vi kan have nogle fornemmelser, og jeg har en fornemmelse af, at sådan som det tiltager i styrke, kan det gå hen og virke som et uhensigtsmæssigt valgtryk i forhold til visse grupper af vælgere.
Vi er, som jeg sagde indledningsvis, forpligtet til at sikre en god, ordentlig og fair valghandling.
Flere forskere påpeger dog, at konsekvensen af den øgede brug af meningsmålinger og exit polls vil være, at fokus i højere grad kommer til at handle om proces frem for om indhold, og at den interessante nyhedshistorie i valgkampen ofte bliver den nye meningsmåling frem for de nye politiske udmeldinger, som man kunne forholde sig seriøst til, inden man afgav sin stemme.
Der er ingen viden om, hvordan exit polls og meningsmålinger påvirker vælgernes stemmeafgivelse, og det vil formentlig også være en vanskelig sag at fremskaffe sådan en reel viden.
SF finder beslutningsforslaget yderst relevant og anerkender de rejste problemstillinger.
Vi kan se, at der er forskel på, hvordan de lande, vi normalt sammenligner os med, gør, der er dog et markant flertal blandt landene, som ikke tillader offentliggørelse af exit polls før efter endt afstemning.
Forslagsstillerne rejser spørgsmålet, om en begrænsning i retten til at offentliggøre meningsmålinger og exit polls vil kollidere med ytringsfriheden.
Derfor synes SF, at det er et godt forslag, og vi støtter det.